شه‌فه‌ق نيوز/ رووژنامه‌ێ ئه‌لجريده‌ێ كوه‌يتى له‌ زووان سه‌رچه‌وه‌يگ نزيك له‌ محه‌مه‌د جه‌واد زه‌ريف وه‌زير خارجيه‌ێ ئيرانى، وت: برياره‌ دوياێ عه‌يد قوربان شانديگ دبلۆماسى سعودى سه‌ردان ته‌هران پايته‌خت ئيران بكا له‌وه‌ر مه‌زه‌نه‌كردن ئه‌و زه‌ره‌ده‌يله‌ ك ره‌سيه‌سه‌ باڵويزخانه‌ێ سعودێ له‌ شار مه‌شهه‌د ئيرانێ.
سه‌رچه‌وه‌گه‌ وت: ئى شانده‌ بايه‌س بوێ وه‌رجه‌ دو مانگ سه‌ردان ته‌هران بكردياد، وه‌لێ ئى سه‌ردانه‌ دوياخريا ئه‌را  وه‌خته‌يليگ تر وه‌ بوونه‌ێ ناوكووكى له‌باره‌ێ به‌رنامه‌ێ شانده‌گه‌و ديداره‌يلى وه‌ل وه‌رپرسه‌يل ئيرانى.
جى باسه‌، سه‌رچه‌وه‌گه‌ هه‌ميش وت: ناكووكى ناونى هه‌ردوگلا وه‌ شيوه‌يگ وه‌رچه‌ويگ كه‌مه‌و بويه‌ له‌ ماوه‌ێ ئاماده‌كاريه‌يل ئه‌را مه‌وسم حه‌ج.
